Paytextê Ermenîstanî Erîvan de rayberîya Yewîya Cinîyan a Azadan (YJA) û Komîteya Kurdistanî de  semedê paştdayîşê xoverdayoxan ê ke semedê wedartişê tecrîdê serê Rayberê Şarê Kurdî Abdullah Ocalanî grevê vêşanîye de yê  mîtîngêk ame viraştene.
Çalakîya ke çapemenîya Ermenîye bi eleqeyêko girdî teqîp kerd, Mesajê YJA’yî yê Roja Cînîyan a  Kedkaran a Dinya ame wendene.
Mesaj de ame vatene ke her cayê dinya de cinîyî vera hêrişan vejîyenî meydanan. Azadîye bi mucadeleyê organîzekerdeyî  yena. Têgêrayîşê Cinîyan ê Kurdan bi nê zanayîşî gamê girdî eştî û ewro cimatî rê rayberîye kena. Xêtê xoverdayîşê Roza Luksembûrgan ra heta Emma Goldmanan, Sakîneyan ra heta Zîlanan, Berîtanan ra  heta Îvana Hoffmanan ma heta ewro ameyî. Û ewro cînîyêka bîne… Leyla Guvene bedenê xo semedê cuya azade feda kena û bîya sembolê xoverdayîşî.
Bado zî bi nameyê Yewîya Kurdistanî ya  Ermenîstanî parlamenter Kinyaz Hasanovî qisey kerd. Hasanovî  vist vîrî ke rayberîya Leyla Guvene de xoverdayîş vila beno û veng da ke nê xoverdayîşî rê wayîr bêro vejîyayene.
Hemsereka Komîteya Kurdistanî Jênîka Qadîre zî qiseykerdişê xo de bale ante muhîmîya rolê Ocalanî ser û va: ‘‘Ez şexsê Leyla Guvene de xoverdayîşê cinîyan ê Kurdan fîraz kena.‘‘
Bi nameyê Meclîsê Şengalî Silo Dirboyanî zî ard ziwan ke Kurdî xoverdayîşê estbîyayîşî danê û şarî sîstemê verênî qebûl nêkenî û vat ke azadîya Ocalanî azadîya şaran a.
